Stuur Epos vanaf jou MTN Selfoon | blog.Tiaan.com
MTN se SMS tegniek om 'n epos vanaf jou selfoon te stuur is bykans identies aan hoe mens dit op die Vodacom netwerk sou doen; dis net die standaard selfoon nommer waarheen jy die SMS stuur wat anders is. Dus, begin met 'n nuwe SMS boodskap waarin jy eerstens die epos adres van die ontvanger in die teks veld intik. Die epos adres volg jy dan op met 'n spasie karakter en die res van die boodskap wat per epos gestuur moet word. Byvoorbeeld:
tiaan@example.com Hallo Tiaan. Ek kan ook epos stuur! Groete, Ekke.
Stuur dan hierdie SMS na die volgende nommer: 0831236245 (wat staan vir "083 123 MAIL"). Jou boodskap word dan aangestuur na die ontvanger se eposbus met 'n onderwerp van "MTN Mobile-mail". Verder kom hierdie boodskap dan vanaf 'n epos adres in die formaat 2773xxxxxx@sms.co.za by die ontvanger uit waar die eerste deel van die adres jou eie MTN selfoon nommer verteenwoordig – hierdie diens word skynbaar self deur Mobile Telephone Networks (MTN) aangebied. Dis ook lekker dat MTN die epos ontvanger toelaat om te reageer met 'n terugvoer epos (maar slegs 130 karakters) wat dan weer as 'n SMS op die oorspronklike versender se selfoon vertoon word. By Vodacom word laasgenoemde funksionaliteit nie saam met hulle SMS metode ondersteun nie, maar hulle het wel iets soortgelyks met hul MMS metode. Die twee selfoon diensverskaffers se benaderings rondom epos oplossings verskil dus effens.